
Naslov: V Novem mestu spet glasbena delavnica in festival Jazzinty
Napoved za voditelja:

Ta teden poteka v Novem mestu že 22. glasbena delavnica in festival Jazzinty. 
Gre za mednarodno džezovsko delavnico, ki privablja mlade in stare glasbenike iz različnih delov sveta, ki svoje znanje izpopolnjujejo pod vodstvom mednarodno prepoznavnih mentorjev. Seveda ne manjka koncertov, po šestletnem premoru pa bodo letos vnovič podelili nagrado za najboljšo slovensko džezovsko skladbo jazzon. Festival in delavnico zadnja leta pripravljajo pod okriljem občinskega Zavoda Novo mesto.

Iz Novega mesta Novinar GORAN ROVAN

Snemalec in montažer JOŽE HARTMAN
Letošnji Jazzinty se osredotoča na mlade, ki prihajajo kar iz desetih evropskih držav. 
ANA ČOP

UMETNIŠKI VODJA JAZZINTY

»Rdeča nit festivala in delavnice je zvok mladosti in prihodnosti. Tako, da so tud v bistvu vsi koncerti nekak usmerjeni proti tej rdeči niti. Mamo pa letos okoli 70 prijavljenih iz različnih držav, veliko je tudi Slovencev, veliko je mladih iz različnih šol.«
Jazzinty je že dodobra uveljavljena delavnica, zato se nanjo mnogi radi vračajo.
ANTON ČUDEN
IZ POLHOVEGA GRADCA

»Na Jazzinty-ju sem bil že lani. Letos sem pa ponovno pršov, zato ker je zmeraj fajn, zelo veliko enkratnih profesorjev in se mi zdi, da lahko učenci tukej velik znanja odnesemo.«
Zasluge za to gredo seveda številnim mentorjem z izjemnimi pedagoškimi sposobnostmi, ki udeležencem predstavljajo brezmejne možnosti kreativnosti, uporabo tehnologije v glasbi in sodoben zvok.

UMETNIŠKI VODJA JAZZINTY

»Tudi mentorji prihajajo iz različnih držav. Veliko imamo Slovencev, veliko imamo pa tud mednarodnih mentorjev in zvezdnikov, kot na primer Jason Lindner, ki je igral na albumu Davida Bowie-ja in pa recimo Lionel Loueke kitarist slavnega Herbija Hancocka.«
Pestro pa je tudi koncertno dogajanje.
DOMEN BOHTE 

UMETNIŠKI VODJA JAZZINTY

»22. festival Jazzinty v bistvu izpostavlja tako tuje kot domače glasbene izvajalce. Najbolj bi izpostavu koncert umetnikov v rezidenci v četrtek in pa podelitev skladateljske nagrade jazzon, ki bo v sredo.«
